Ľ. Kaník, minister práce, sociálnych vecí a rodiny SR: (2003-12-05):
Vládny návrh zákona o starobnom dôchodkovom sporení a o zmene a doplnení niektorých zákonov upravuje osobný rozsah starobného dôchodkového sporenia, platenie príspevkov na starobné dôchodkové sporenie, vecný rozsah a inštitucionálne usporiadanie systému starobného dôchodkového sporenia a dohľad štátu nad vykonávaním starobného dôchodkového sporenia. Systém starobného dôchodkového sporenia bude výlučne príspevkovo definovaný a financovaný z príspevkov na osobných účtoch. Príspevky na osobné dôchodkové účty bude platiť a odvádzať zamestnávateľ vo výške 9 % z vymeriavacieho základu zamestnanca do Sociálnej poisťovne. Sociálna poisťovňa bude vyberať a vymáhať príspevky, rovnako ako vyberá a vymáha poistné na sociálne poistenie. Vstup do systému bude povinný len pre tie osoby, ktoré pred 1. januárom 2005 neboli dôchodkovo poistené v Sociálnej poisťovni. Osoby, ktoré boli poistené v Sociálnej poisťovni, sa budú môcť dobrovoľne rozhodnúť, či vstúpia, alebo nevstúpia do systému starobného dôchodkového sporenia, alebo zostanú naďalej v priebežnom systéme. Za vymedzený okruh osôb bude platiť štát príspevky, za invalidných dôchodcov bude platiť príspevky na starobné dôchodkové sporenie Sociálna poisťovňa. Osobe, ktorá poberá invalidný dôchodok, sa bude naďalej viesť osobný dôchodkový účet až do dovŕšenia dôchodkového veku. Zo starobného dôchodkového sporenia sa bude poskytovať starobný dôchodok, predčasný starobný dôchodok, ktoré budú vyplácané formou programového výberu s doživotným dôchodkom alebo formou doživotného dôchodku a pozostalostné dôchodky. Dôchodková správcovská spoločnosť bude vytvárať tri dôchodkové fondy s rôznou investičnou stratégiou a investičným horizontom, viesť osobné dôchodkové účty sporiteľov a spravovať dôchodkové aktíva. Dôchodková správcovská spoločnosť bude povinná zveriť majetok depozitárovi, ktorým bude banka alebo pobočka zahraničnej banky. Dohľad nad systémom starobného dôchodkového sporenia bude vytvárať Úrad pre finančný trh, ktorý vykonáva dohľad nad činnosťou poisťovní a správcovských spoločností v Slovenskej republike. Jednotlivé parametre systému boli navrhnuté tak, aby zavedenie starobného dôchodkového sporenia nezvýšilo deficit verejných financií nad 1 % HDP. Vládny návrh zákona prerokoval Ústavnoprávny výbor Národnej rady, výbor pre financie, rozpočet a menu, výbor pre sociálne veci a bývanie a odporučil ho schváliť s pozmeňujúcimi návrhmi uvedenými v spoločnej správe, s ktorými vyslovujem za predkladateľa súhlas. Na záver by som povedal, že práca na príprave tohto zákona bola veľmi intenzívna a boli do nej zapojení všetci záujemcovia z poslaneckej snemovne a patrí moja vďaka všetkým tým, ktorí tento záujem prejavili, pretože naozaj prejavili veľmi významný vplyv na konečnú podobu tohto zákona. Ďakujem. Z. Martináková, podpredsedníčka NR SR: Ďakujem, pán minister. Slovo má spoločná spravodajkyňa z výboru pre sociálne veci a bývanie pani poslankyňa Ľubica Navrátilová. Prosím ju, aby informovala Národnú radu o výsledku rokovania výborov o tomto návrhu zákona, aby odôvodnila návrh a stanovisko gestorského výboru. Nech sa páči. Ľ. Navrátilová, poslankyňa: Vážená pani predsedajúca, ďakujem za slovo. Kolegyne a kolegovia, dovoľte, aby som vás informovala o spoločnej správe výborov Národnej rady Slovenskej republiky o prerokovaní vládneho návrhu zákona o starobnom dôchodkovom sporení a o zmene a doplnení niektorých zákonov, ktorý máte uvedený v tlači 420. Výbor Národnej rady Slovenskej republiky pre sociálne veci a bývanie ako gestorský výbor k vládnemu návrhu zákona o starobnom dôchodkovom sporení a o zmene a doplnení niektorých zákonov podáva Národnej rade Slovenskej republiky v súlade s § 79 ods. 1 zákona o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky. Národná rada Slovenskej republiky uznesením č. 590 z 31. októbra 2003 pridelila vládny návrh zákona o starobnom dôchodkovom sporení a o zmene a doplnení niektorých zákonov na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona Národnej rady o rokovacom poriadku. Vládny návrh zákona odporučili schváliť: Ústavnoprávny výbor Národnej rady Slovenskej republiky uznesením č. 338 z 20. novembra 2003, Výbor Národnej rady Slovenskej republiky pre financie, rozpočet a menu, a to uznesením č. 240 z 13. novembra 2003, súčasťou uznesenia je stanovisko výboru, ktoré nebolo spracované do konkrétnych legislatívnych návrhov; Výbor Národnej rady Slovenskej republiky pre sociálne veci a bývanie, a to uznesením č. 170 z 28. novembra 2003. Výbory Národnej rady Slovenskej republiky, ktoré vládny návrh zákona prerokovali a prijali, tieto prijali celkovo 114 pozmeňujúcich návrhov, ktoré máte uvedené v spoločnej správe. Nebudem ich čítať, máte ich pred sebou. Chcem len poznamenať, že súčasťou tejto spoločnej správy v bode 114 je upozornenie, že sa vykonajú určité legislatívnotechnické a jazykové úpravy, ktoré sa dostali do pozmeňujúcich návrhov a ktoré nie sú celkom presné. Výbor Národnej rady Slovenskej republiky pre sociálne veci a bývanie odporúča tento zákon po prijatí pripomienok z výboru schváliť. Pani predsedajúca, to je celá spoločná správa, prosím, aby ste otvorili rozpravu. Z. Martináková, podpredsedníčka NR SR: Ďakujem, pani spravodajkyňa. Otváram rozpravu. Chcem informovať, že do rozpravy sa prihlásili štyria poslanci: za poslanecký klub Smer pán poslanec Burian, za poslanecký klub KSS pán poslanec Ševc, za poslanecký klub SMK pani Edit Bauer a pán Heriban. Pán Jozef Burian, nech sa páči, môžete vystúpiť v rozprave.